РЕГЛАМЕНТ (ЕО) № 452/2009 НА КОМИСИЯТА
от 29 май 2009 година
за отмяна на Регламент (ЕО) № 1898/2005 на Комисията за определяне на подробни правила за прилагането на Регламент (ЕО) № 1255/1999 на Съвета по отношение на мерките за пускане на пазара на Общността на сметана, масло и концентрирано масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално членове 43, 101 и 192 във връзка с член 4 от него,
като има предвид, че:
(1)
С Регламент (ЕО) № 1898/2005 на Комисията (2) бяха определени подробни правила за прилагането на схемата за помощ за комерсиализирането на излишъците от някои млечни продукти. Тази схема, предвидена в член 101 от Регламент (ЕО) № 1234/2007, беше премахната от Регламент (ЕО) № 72/2009 на Съвета от 19 януари 2009 г. относно промени в Общата селскостопанска политика, за изменение на регламенти (ЕО) № 247/2006, (ЕО) № 320/2006, (ЕО) № 1405/2006, (ЕО) № 1234/2007, (ЕО) № 3/2008 и (ЕО) № 479/2008 и за отмяна на регламенти (ЕИО) № 1883/78, (ЕИО) № 1254/89, (ЕИО) № 2247/89, (ЕИО) № 2055/93, (ЕО) № 1868/94, (ЕО) № 2596/97, (ЕО) № 1182/2005 и (ЕО) № 315/2007 (3).
(2)
В този контекст, с оглед намиране на по-рентабилна продажба на интервенционното масло, както и опростяване, е необходимо да бъдат отменени и разпоредбите за продажбата на интервенционното масло, използвано в сладкарските изделия, сладоледа и други хранителни продукти.
(3)
Следователно е необходимо Регламент (ЕО) № 1898/2005 да бъде отменен.
(4)
Считано от 1 юли 2009 г., член 101 от Регламент (ЕО) № 1234/2007 се заличава от Регламент (ЕО) № 72/2009. Поради това Регламент (ЕО) № 1898/2005 следва да бъде отменен от същата дата. От друга страна, в член 78 от Регламент (ЕО) № 1898/2005 се предвижда, че маслото може да бъде закупено от двайсетия ден на месеца, предхождащ посочения върху ваучера календарен месец, до десетия ден на месеца, следващ посочения върху него. С оглед да се позволи на операторите да използват изцяло валидните до юни 2009 г. включително ваучери, глава IV от Регламент (ЕО) № 1898/2005 следва да продължи да се прилага за тези ваучери.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1898/2005 се отменя.
Въпреки това глава IV от посочения регламент продължава да бъде в сила и помощ може да бъде изплащана за доставки на масло въз основа на валидните до юни 2009 г. включително ваучери.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 юли 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 май 2009 година.